作者:高適
標題:東平旅遊，奉贈薛太守二十四韻
內容:頌美馳千古，欽賢仰大猷。晉公標逸氣，汾水注長流。神與公忠節，天生將相儔。青雲本自負，赤縣獨推尤。禦史風逾勁，郎官草屢修。鵷鸞粉署起，鷹隼柏臺秋。出入交三事，飛鳴揖五侯。軍書陳上策，廷議借前籌。肅肅趨朝列，雍雍引帝求。一麾俄出守，千里再分憂。不改任棠水，仍傳晏子裘。歌謠隨舉扇，旌旆逐鳴騶。郡國長河繞，川原大野幽。地連堯泰嶽，山向禹青州。汶上春帆渡，秦亭晚日愁。遺墟當少昊，懸象逼奎婁。即此逢清鑒，終然喜暗投。叨承解榻禮，更得問縑遊。高興陪登陟，嘉言忝獻酬。觀棋知戰勝，探象會冥搜。眺聽情何限，沖融惠勿休。只應齊語默，寧肯問沉浮。然諾長懷季，棲遑輒累丘。平生感知己，方寸豈悠悠。